Vanhempien tulisi varata tänä vuonna kuusi vuotta täyttävälle lapselleen aika terveystarkastukseen ja rokotusohjelman täydentämiseen MPR-tehosterokotteella

Kouluterveydenhuollon tarkastukset alkavat lapsilla 6-vuotiaana. Tarkastuksen tekee kouluterveydenhoitaja siinä koulussa, johon lapsi menee ensimmäiselle luokalle. Aika tarkastukseen varataan puhelimitse tai Wilman kautta suoraan kouluterveydenhoitajalta. Osalla kouluterveydenhoitajista on käytössään myös sähköinen ajanvaraus. Kouluterveydenhoitajat tiedottavat varauskäytänteistään aina koulukohtaisesti. 6-vuotisterveystarkastuksen yhteydessä täydennetään neuvolassa aloitettu rokotussuoja MPR-rokotteen (tuhkarokko-sikotauti-vihurirokko) osalta. Tarvittaessa lapsi saa tehosterokotteen myös vesirokkoa vastaan, tällöin rokote annetaan yhdistelmärokotteena MPR-rokotteen kanssa.

Eskarissa olevien lasten vanhempien tulee varata aika lapsen terveystarkastukseen ja mahdolliseen MPR-rokotukseen, kertoo kouluterveydenhuollon esihenkilö Kaisa Riikonen hyvinvointialueelta:

Aika lapsen 6-vuotisterveystarkastukseen varataan ottamalla yhteyttä lapsen tulevan koulun kouluterveydenhoitajaan.

Kaisa Riikonen

Yhteystiedot löytyvät paikkakunnittain ja koulukohtaisesti Ekhvan nettisivulta www.ekhva.fi/kouluterveydenhuolto. Myös Wilman kautta saa kouluterveydenhoitajaan yhteyden. Osalla kouluista on käytössä sähköinen ajanvaraus, josta kouluterveydenhoitajat tiedottavat Wilman kautta.

Mikäli huoltajalla herää huoli lapsensa riittävästä rokotesuojasta tuhkarokkoa vastaan tai on tiedossa, että lapsen MPR-tehosterokote on saamatta, niin hän voi ottaa yhteyttä lapsensa kouluterveydenhoitajaan.

Neuvolan viimeisellä käynnillä muistutetaan vanhempia MPR-rokotteen tehosteesta

Neuvolassa lapsen 5-vuotistarkastuksen yhteydessä muistutetaan vanhempia MPR-rokotteen tehosteesta ja ohjeistetaan rokotteen ottamisesta. Vanhempien tulee kuitenkin itse muistaa olla kouluterveydenhuoltoon yhteydessä ja varata aika eskarilaiselleen. Aikoja voi tiedustella kouluterveydenhoitajalta sen vuoden alusta, kun lapsi täyttää 6 vuotta, vaikka hän ei olisi vielä virallisesti aloittanut esiopetuksessa.

Eskaritarkastuksia tänä vuonna kuusi vuotta täyttäville tehdään myös kesäkuussa, joten huoltaja voi varata ajan halutessaan myös tulevan eskarilaisen kesäloman alkuun.

Miksi eskarilaiset ohjataan jo kouluterveydenhoitajalle, eikä neuvolaan?

6-vuotiaat lapset ohjataan Etelä-Karjalassa tulevan koulun kouluterveydenhoitajalle, jotta oppilashuollon muut palvelut ovat lapselle tarvittaessa helpommin järjestettävissä. Oppilashuoltoon kuuluvat terveydenhoitajan lisäksi koulukuraattorin ja -psykologin palvelut. Näin pohjustetaan lapsen koulun aloitusta ja mahdollinen tuki turvataan koululaiselle ja hänen perheellensä mahdollisimman varhain.

Lisätietoja:

Kaisa Riikonen, kouluterveydenhuollon esihenkilö, puh. 040 774 6694, kaisa.riikonen@ekhva.fi

Linkki kouluterveydenhuolto-nettisivulle